KIRJALLINEN KYSYMYS P-2246/99 esittäjä(t): Chris Davies (ELDR) komissiolle. Orgaaniset fosfaatit tuholaismyrkyissä.



Virallinen lehti nro 170 E , 20/06/2000 s. 0153 - 0154



KIRJALLINEN KYSYMYS P-2246/99 esittäjä(t): Chris Davies (ELDR) komissiolle (19. marraskuuta 1999) Aihe: Orgaaniset fosfaatit tuholaismyrkyissä Mihin toimiin komissio aikoo ryhtyä tutkiakseen ja vähentääkseen kaikkien orgaanisia fosfaatteja sisältävien tuholaismyrkkyjen vaikutuksia ihmisten terveyteen? David Byrnen komission puolesta antama vastaus (20. joulukuuta 1999) Kasvinsuojeluaineiden markkinoille saattamisesta 15. heinäkuuta 1991 annetussa neuvoston direktiivissä 91/0414/ETY(1) säädetään kaikkia vuonna 1993 markkinoilla olleita tehoaineita koskevasta tarkistusohjelmasta. Nykyisin käytössä olevien tehoaineiden tarkistusohjelman ensimmäinen vaihe koskee kasvinsuojeluaineiden markkinoille saattamisesta annetun neuvoston direktiivin 91/0414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11. joulukuuta 1992 annetussa komission asetuksessa (ETY) 3600/92(2) mainittujen 90 tärkeän tehoaineen luetteloa. Näiden tehoaineiden tarkistus jatkuu. Mukana on useita orgaanisia fosfaatteja. Komissio valmistelee tarkistusohjelman toista vaihetta. Asetusluonnoksessa on määrä säätää lisäksi suurta huolta aiheuttavien aineiden toisen luettelon arvioinnista. Luetteloon sisältyvät kaikki ne orgaaniset fosfaatit, jotka eivät sisältyneet ensimmäiseen 90 tehoaineen luetteloon. Asetuksessa säädettäisiin sellaisten tehoaineiden vetämisestä markkinoilta viimeistään heinäkuussa 2003, joista teollisuus ei ole toimittanut täydellisiä asiakirjoja. Niiden tehoaineiden osalta, joiden käyttö sallitaan, voitaisiin ripeämpien menettelyjen ansiosta nopeuttaa päätöksentekoa. Useimpien orgaanisten fosfaattien hyväksyttävyydestä on näin ollen tarkoitus saada lopullinen päätös vuoteen 2003 mennessä. Neljännessä puiteohjelmassa(3) yhteisön FAIR-ohjelmalla tuetaan tutkimushanketta, jolla pyritään kehittämään nopeita immunokemiallisia tutkimusmenetelmiä seulontajärjestelmään, jotta voidaan seurata myrkyllisiä orgaanisia fosfaatteja sisältäviä torjunta-aineita viljoissa ja viljatuotteissa. Tällä tutkimushankkeella edistetään siten huomattavasti riskien arviointia ja autetaan määrittämään ihmisten altistumista tällaisille viljoihin ja viljatuotteisiin liittyville torjunta-aineille. Viidennen puiteohjelman elämänlaatu-ohjelman ensimmäisen avaintoiminnon puitteissa neuvotellaan parhaillaan kahdesta uudesta hankkeesta. Ensimmäisen hankkeen tavoitteena on mm. yhdenmukaistaa riskinarvioinnin periaatteita, käsitteitä ja menetelmiä. Tarkoituksena on parantaa riskinarvioinnin tieteellistä perustaa elintarvikkeiden vierasaineiden (esim. orgaanisia fosfaatteja sisältävien torjunta-aineiden) osalta. Toiminta kattaa myös yksittäisten kemikaalien mahdollisen vuorovaikutuksen ja elintarvikematriisin vaikutukset kuluttajien suojeluun. Toisessa hankkeessa pyritään kehittämään uusia ja luotettavia tietokoneohjelmia, jotka on suunniteltu erityisesti mallintamaan (käyttäen myös orgaanisia fosfaatteja sisältäviä torjunta-aineita koskevia tietoja) elintarvikkeissa käytettyjen kemikaalien ja elintarvikkeiden sisältämien ravintoaineiden saantia eri kohderyhmissä (esim. imeväiset, nuoret ja aikuiset). (1) EYVL L 230, 19.8.1991. (2) EYVL L 366, 15.12.1992. (3) EYVL L 117, 8.5.1990.